สตาร์ตอัป ด้านการศึกษา ใหญ่สุดในโลก คือใคร?
เทคโนโลยี ได้เข้ามามีบทบาทในทุกด้านของชีวิต ซึ่งรวมถึงเรื่องการศึกษา  ที่ได้รวมกันกลายมาเป็น “EdTech” หรือธุรกิจแพลตฟอร์มการศึกษาออนไลน์  เพื่อทำให้การเรียนรู้ ไม่ได้ถูกจำกัดอยู่แค่ในห้องเรียน  และในปัจจุบัน บริษัทสตาร์ตอัปด้าน EdTech ที่มูลค่ามากที่สุดในโลก มีมูลค่ากว่า 4.8 แสนล้านบาท
21 พ.ค. 2564

สตาร์ตอัป ด้านการศึกษา ใหญ่สุดในโลก คือใคร? /โดย ลงทุนแมน
เทคโนโลยี ได้เข้ามามีบทบาทในทุกด้านของชีวิต ซึ่งรวมถึงเรื่องการศึกษา 
ที่ได้รวมกันกลายมาเป็น “EdTech” หรือธุรกิจแพลตฟอร์มการศึกษาออนไลน์ 
เพื่อทำให้การเรียนรู้ ไม่ได้ถูกจำกัดอยู่แค่ในห้องเรียน
และในปัจจุบัน บริษัทสตาร์ตอัปด้าน EdTech ที่มูลค่ามากที่สุดในโลก มีมูลค่ากว่า 4.8 แสนล้านบาท
แล้วบริษัทนี้ มีความเป็นมาอย่างไร และมีอะไรเป็นจุดเด่น ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ถ้าพูดถึงแพลตฟอร์มเรียนออนไลน์ 
หลายคนคงคุ้นเคยกับ Coursera, edX และ Udemy จากประเทศสหรัฐอเมริกา
ซึ่งเป็นแหล่งรวมคอร์สออนไลน์ จากหลากหลายมหาวิทยาลัยชั้นนำ และหลากหลายแขนงวิชาให้เลือกเรียน เมื่อเรียนจบก็จะได้ใบ Certificate ที่นำไปใช้ประกอบการสมัครงานได้อีกด้วย
อีกรูปแบบที่ได้รับความนิยม ก็คือแพลตฟอร์มสอนภาษา 
อย่างเช่น Duolingo ที่จะเน้นการเรียนภาษาในรูปแบบที่แปลกใหม่ ไม่เหมือนในห้องเรียน
จะเห็นได้ว่าจุดเด่นร่วมของแพลตฟอร์มเหล่านี้ 
ก็คือ การเรียนรู้เพื่อยกระดับทักษะเดิมให้เก่งขึ้น  
รวมถึงเรียนรู้เพื่อสร้างทักษะใหม่ และใช้ต่อยอดในการทำงาน
แต่รู้หรือไม่ว่า..
สตาร์ตอัปด้าน EdTech ที่มูลค่ามากที่สุดในโลก 3 อันดับแรกนั้น 
ไม่ได้มีจุดเด่นในด้านที่ว่านี้ แต่เป็นแพลตฟอร์ม “กวดวิชา” ออนไลน์
ที่ถูกก่อตั้งขึ้นจากชาวเอเชียทั้งหมด
ปัจจุบัน สตาร์ตอัป EdTech ที่มีมูลค่ามากที่สุดในโลก 
มีชื่อว่า “Yuanfudao” อ่านว่า หยวนฝู่เต่า ที่แปลว่าติวเตอร์
Yuanfudao เริ่มก่อตั้ง ในปี 2012 ที่กรุงปักกิ่ง ประเทศจีน 
โดยคุณ Yong Li, Xin Li และ Shuai Ke
โดย Yuanfudao เป็นแพลตฟอร์มสำหรับเรียนกวดวิชาทางออนไลน์
ทั้งแบบสอนสด รวมถึงแบบที่ดูย้อนหลังได้
ซึ่งหลักสูตรก็ครอบคลุมกลุ่มนักเรียนตั้งแต่ชั้นอนุบาลไปจนถึงมัธยม
โดยมีติวเตอร์ที่ร่วมสอนกว่า 30,000 คน
และสำหรับผู้ปกครอง ก็สามารถเช็กการเรียนของลูกผ่านแอปพลิเคชันได้อีกด้วย
ที่สำคัญก็คือ Yuanfudao ได้ทำฐานข้อมูลที่รวบรวมข้อสอบเก่าไว้มากมาย
และยังมีบริการช่วยตรวจการบ้าน ตรวจโจทย์ที่ฝึกทำ 
รวมไปถึงบริการถามตอบแบบออนไลน์
และสิ่งที่ Yuanfudao ให้ความสำคัญที่สุด ก็คือการพัฒนา AI
จึงได้ก่อตั้งสถาบันวิจัยด้าน AI และการทดลองด้านเทคโนโลยี ในปี 2014 
ร่วมกับมหาวิทยาลัยชั้นนำของประเทศ อย่างเช่น Tsinghua University, Peking University และ Chinese Academy of Sciences
โดยมีเป้าหมายเพื่อนำ AI มาใช้ศึกษาว่าเหล่านักเรียนยังมีจุดอ่อนในด้านใดบ้าง 
แล้วนำข้อมูลที่ได้ ไปพัฒนาหลักสูตร รวมถึงผลิตภัณฑ์ในด้านอื่น ๆ
เพื่อช่วยพัฒนาศักยภาพของนักเรียนให้ตรงจุดมากยิ่งขึ้น
จนในปัจจุบัน Yuanfudao มีผู้ใช้งานกว่า 400 ล้านคนทั่วประเทศจีน 
หรือคิดเป็นกว่า 28% เมื่อเทียบกับประชากรจีน 1,440 ล้านคน
ซึ่งที่ผ่านมา Yuanfudao ได้ระดมทุนไปแล้วกว่า 128,000 ล้านบาท 
โดยมี Tencent เป็นผู้ลงทุนหลัก และมีมูลค่าบริษัทในปัจจุบันที่ 480,000 ล้านบาท
ในขณะเดียวกัน คู่แข่งในจีนที่สำคัญของ Yuanfudao ก็คือ Zuoyebang 
ซึ่งก็เป็น EdTech ที่มีมูลค่ามากเป็นอันดับ 3 ของโลก และมี Baidu เป็นผู้ลงทุนหลัก
แล้วถ้าถามว่าอันดับที่ 2 คือใคร ?
สตาร์ตอัปแห่งนั้นก็คือ Byju’s ซึ่งเป็น EdTech กวดวิชาออนไลน์ที่ใหญ่สุดในประเทศอินเดีย และเคยมีมูลค่ามากที่สุดในโลกมาโดยตลอด ก่อนที่จะโดน Yuanfudao แซงเมื่อปลายปีที่ผ่านมา
จากการเติบโตอย่างรวดเร็วของ EdTech ในประเทศจีน 
ก็ได้ทำให้ทั้ง Yuanfudao และ Zuoyebang กลายมาเป็นคู่แข่ง
คนสำคัญของสถาบันกวดวิชาที่ใหญ่ที่สุดในจีนอย่าง TAL Education 
ที่แต่เดิมสอนผ่านทางออฟไลน์และได้เพิ่มช่องออนไลน์ขึ้นในภายหลัง 
แต่ยังคงมีรายได้หลักมาจากการสอนที่สถาบันกวดวิชา
และผลกระทบจากโควิด 19 ก็กลายเป็นปัจจัยเร่งให้ธุรกิจเรียนออนไลน์เติบโตได้เร็วขึ้น
โดยสัดส่วนการเรียนออนไลน์ในจีน เมื่อเทียบกับการเรียนจากทุกช่องทาง 
ปรับเพิ่มขึ้นจาก 15% ในปี 2019 มาเป็น 35% ในปี 2020 
และคาดการณ์ว่าจะมีสัดส่วนถึง 55% ในปี 2022
หากมองถึงโอกาสในอนาคต ธุรกิจกวดวิชาในจีนคงยังเติบโตได้ดีอย่างต่อเนื่อง
เพราะด้วยระบบการศึกษาในแถบเอเชีย โดยเฉพาะในจีน 
ที่ยังคงให้ความสำคัญกับการสอบและคะแนนสอบ
ซึ่งนอกจากนักเรียน ที่ต้องยอมสมัครเรียนเพื่อแข่งขันกันเองแล้ว 
ผู้ปกครองก็ยังคงเต็มใจสนับสนุน แม้ราคาค่าเรียนจะสูงแค่ไหนก็ตาม
และด้วยโอกาสการเติบโตที่น่าสนใจนี้ จึงดึงดูดให้เม็ดเงินลงทุนจาก Venture Capital 
ที่ลงทุนใน EdTech มีสัดส่วนเงินลงทุนในจีนมากที่สุดในโลกมาอย่างต่อเนื่องตั้งแต่ปี 2015
โดยในปี 2020 เงินลงทุนจาก Venture Capital ใน EdTech 
คิดเป็นสัดส่วนในประเทศจีนกว่า 63% 
ตามมาด้วยสหรัฐอเมริกาที่ 15% และอินเดีย 14%
แต่เมื่อไม่นานมานี้ ทั้ง Yuanfudao และ Zuoyebang 
ต่างก็หนีไม่พ้นกับการถูกรัฐบาลจีนปรับ บริษัทละ 12 ล้านบาท 
ด้วยเหตุผลในเรื่องการโฆษณาเกินจริงและชี้นำในทางที่ผิด 
และรัฐบาลยังต้องการคุมเข้มมากขึ้น กับธุรกิจการเรียนการสอนนอกโรงเรียน
แต่อย่างไรก็ตาม เงินค่าปรับนี้ คิดเป็นเพียง 0.04% ของมูลค่าแต่ละบริษัท เท่านั้น
ถึงตรงนี้ การเติบโตของสตาร์ตอัปกวดวิชา
ในประเทศจีนก็ถือว่าเป็นไอเดียที่น่าสนใจที่เป็นตัวอย่างให้ประเทศไทย
เพราะจริง ๆ แล้ว ระบบการศึกษาในประเทศไทย
ก็แทบไม่ต่างจากประเทศจีนที่เน้นการกวดวิชา 
หรือที่เรียกอีกอย่างว่าเรียนเพื่อไปทำข้อสอบ..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-